ಮುತ್ತತ್ತಿಯ ಮಂಗಗಳಿಗೆ ಬಾಳೆಹಣ್ಣು, ಬಿಸ್ಕತ್ ನೀಡಿದ ಶಾಸಕ ಅನ್ನದಾನಿ ಹಲಗೂರು: ಕೆಸರಕ್ಕಿ ಹಳ್ಳ, ಭೀಮೇಶ್ವರಿ, ಮುತ್ತತ್ತಿ ಆಸುಪಾಸಿನಲ್ಲಿ ಮಂಗಗಳಿಗೆ ಶಾಸಕ ಡಾ. ಕೆ.ಅನ್ನದಾನಿ ಬಾಳೆಹಣ್ಣು ಮತ್ತು ಬಿಸ್ಕತ್, ಕಡ್ಲೆ ಪುರಿ ನೀಡಿದರು. ಶಾಸಕರು ಕ್ರೇಟ್ಗಳಲ್ಲಿ ತಂದಿದ್ದ ಬಾಳೆಹಣ್ಣನ್ನು ನೀಡುತ್ತಿದ್ದಂತೆ ಕಾವೇರಿ ವನ್ಯಜೀವಿ ವಲಯದ ಪ್ರದೇಶದಲ್ಲಿದ್ದ ನೂರಾರು ಮಂಗಗಳು ಅಲ್ಲಿ ಬಂದು ನಿಂತವು. ಈ ವೇಳೆ ಮಾತನಾಡಿದ ಅವರು, ಇಲ್ಲಿನ ಮೂಕ ವನ್ಯ ಜೀವಿಗಳು ಮನುಷ್ಯರು ನೀಡುವ ಸಹಜವಾದ ಆಹಾರ ಪದ್ಧತಿಗೆ ಹೊಂದಿಕೊಂಡಿವೆ. ಮುತ್ತತ್ತಿ ದೇವಾಲಯಕ್ಕೆ ಬರುವ ಭಕ್ತರು, ಪ್ರವಾಸಿಗರು ನೀಡುವ ಹಣ್ಣು, ಪ್ರಸಾದ, ಊಟ ತಿಂದು ಜೀವನ ಮಾಡುತ್ತಿವೆ. ಆದರೆ, ಲಾಕ್ಡೌನ್ ಹಿನ್ನೆಲೆಯಲ್ಲಿ ಪ್ರವಾಸಿಗರಿಗೆ ನಿರ್ಬಂಧ ವಿಧಿಸಲಾಗಿದೆ. ಹಾಗಾಗಿ ಕಾಡಿನ ಹಣ್ಣು ಹಂಪಲು ಜೊತೆಗೆ ವಾರದಲ್ಲಿ ಒಂದು ದಿನವಾದರೂ ಬಾಳೆಹಣ್ಣು, ಬಿಸ್ಕತ್ತು ತಿನ್ನಲಿ ಎಂದು ಹಣ್ಣು ಮತ್ತು ಬಿಸ್ಕತ್ತು ನೀಡುತ್ತಿದ್ದೇನೆ ಎಂದರು. ಈ ಸಂದರ್ಭದಲ್ಲಿ ಮುಖಂಡರಾದ ಕುಂತೂರು ಸೋಮಶೇಖರ್, ತಮ್ಮಣ್ಣಗೌಡ, ರವೀಶ್, ಮಹೇಶ್ ಸೇರಿದಂತೆ ಇತರರು ಹಾಜರಿದ್ದರು.